Ontwerp, waar die Franse uitblink | Maroela Media
Ontwerp, waar die Franse uitblink
Die Franse het nog altyd ŉ neiging gehad vir ontwerp. Styl bó funksie.
Nie dat die funksionaliteit nie daar was nie – maar dit moes ŉ uitdaging bied vir die konvensionele. Hoekom moet rigtingwysers op stokkies langs die stuurwiel wees? Hoekom kan dit nie ŉ knoppie op die paneelbord wees soos in die Citroën DS nie?
Baie mense is onbewus van die feit dat Citroën een van die oudste motorhandelsmerke is en vanjaar 101 word. En met hul absoluut kleurryke geskiedenis het hulle nou ŉ naam om te behou. Die C5 Aircross is nie laf nie – maar mens kan hom beslis uitken in ŉ see vol sportnutsvoertuie.
Nóg ŉ reusepluspunt vir my is die feit dat Citroën met die C5 Aircross getrou bly aan ŉ óú Citroën-kenmerk – asemrowend sagte vering. In ŉ tyd waar alles reusewiele en klipharde vering het om vinniger om die Nordschleife te gaan, sê Citroën eenvoudig – nee dankie, ons motors was nog altyd uiters gemaklik.
Die C5 Aircross word aangedryf deur die groep se 1.6-viersilinderturbopetrolenjin. Die enjin bied 121 kW en 240 Nm. Heel voldoende vir dié soort voertuig.
Ek is gek na ŉ Franse diesel, ek het al vyf besit en dink hulle is van die bestes op die mark. Ongelukkig is die einde van die diesel naby, so ŉ turbopetrol sal maar moet doen.
Die binneruim van die C5 Aircross is baie luuks en uiters modieus. Die ontwerp op die sitplekke pas by die ontwerp van die paneelbord. Die digitale instrumente en inligtingstelsel bied jou elke denkbare brokkie inligting wat jy moontlik sou wou weet. Al die luukshede is daar, van elektriese sitplekke, CarPlay en Android Auto, kop op vertoon (HUD), spoed en klimaatbeheer – de lot.
Die ritgehalte in die C5 Aircross is klasleidend. Dit is uiters soepel en sag, sonder om verskriklike bakrol te toon. Padhouvermoë is voldoende vir dié grootte sportnutsvoertuig.
Die Citroën C5 Aircross is maklik om op te som. Dit is ŉ pragtige motor met ŉ modieuse ontwerp. Die binneruim is lieflik en die enjin heel goed. Die ratkas is ongelukkig vir my nie fantasties nie – veral in ŉ wêreld waar 8-spoed-outoratkaste en dubbelkoppelaar-ratkaste deesdae puik is. Waar die Citroën volkome sin maak, is die feit dat die voertuie uiters veilig is, en baie uniek en ongewild – so die diefstal en kapingrisiko is bitter laag. Nou moet hulle net in die land bly, want die herverkoopwaardes kan nie nóg ŉ hou weerstaan nie.
Citroën C5 Aircross 1.6T Feel R474 900
Citroën C5 Aircross 1.6T Shine R514 900
Ford Kuga 1.5T Ambiente auto 132 kW/240 Nm 6.9 ℓ/100 km 4 jaar/120 000 km-waarborg
6 jaar/90 000 km- diensplan R425 000
Renault Koleos 2.5 Dynamique 4WD 126 kW/233 Nm 8.3 ℓ/100 km 5 jaar/150 000 km- waarborg
5 jaar/90 000 km- diensplan R499 900
Mitsubishi Outlander 2.4 GLS 123 kW/222 Nm 8.2 ℓ/100 km 3 jaar/100 000 km- waarborg
5 jaar/90 000 km- diensplan R499 995
Kia Sportage 2.0CRDi EX Plus 131 kW/400 Nm 6.2 ℓ/100 km 5 jaar/onbeperkte km-waarborg
5 jaar/90 000 km- diensplan R577 995
Volkswagen Tiguan 2.0TSI 4Motion Highline 162 kW/350 Nm 7.8 ℓ/100 km 3 jaar/120 000 km- waarborg
5 jaar/90 000 km- diensplan R601 400
Mazda CX-5 2.2DE AWD Akera 140 kW/450 Nm 5.7 ℓ/100 km 3 jaar/onbeperkte km-waarborg
3 jaar/onbeperkte km-diensplan R605 400
Toyota Rav4 2.5 AWD VX 152 kW/243 Nm 7.3 ℓ/100 km 3 jaar/100 000 km- waarborg
6-dienstediensplan R618 400
Hyundai Tucson 1.6T Elite Sport 150 kW/300 Nm 8.5 ℓ/100 km 5 jaar/150 000 km- voertuigwaarborg
7 jaar/200 000 km- dryfstelselwaarborg
5 jaar/90 000 km- diensplan R664 900
Honda CR-V 1.5T Exlclusive AWD 140 kW/240 Nm 7.0 ℓ/100 km 5 jaar/200 000 km- waarborg
5 jaar/90 000 km- diensplan R685 400
Die mark is enorm hier. Die Honda en Hyundai val uit die bus met daai pryse. Die res is goeie opsies. Die Ford Kuga is ŉ ware winskoop. Gaan ry dié wat in jou begroting pas … een sal die lekkerste wees vir jou.
V10 ŉ orkes vir die sintuie
Hoe die brandstofprys bereken word
Hy mag mooi wees en lekker ry maar ek sal dit vir verskeie redes nie koop nie. Herverkoop waarde is die heel grootste rede.